બંને જણ ચાલ્યા ગયા. મધુસૂદનને થયું, આ લોકો સુધીરને પણ પૈસા આપવાના. ઉષા એ પૈસાથી નવી ચીજ ખરીદશે ને રેખાને બતાવશે. રેખાનો અસંતોષ વધતો જશે. ફરી એક ક્ષણ માટે એને થયું કે પોતે પૈસા નહીં લઈને મૂર્ખામી નથી કરીને. પણ ના, પોતે જે કર્યું તે વિશે હવે નથી વિચારવું, એણે માથું હલાવ્યું. સાંજે ઓફિસથી છૂટી મધુસૂદન ઘેર ન ગયો. એક સંબંધી બીમાર હતા એમની ખબર પૂછવા માટે એમના ઘરે ગયો. સંબંધીના ઘેર એકાદ કલાક એ બેસી રહ્યો. ઘેર પાછો ફર્યો ત્યારે વાતાવરણ યથાવત હતું. ઉષા નજીકમાં જ રહે છે. એ ગમે ત્યારે આવી શકે છે, મધુસૂદને વિચાર્યું. જોકે કોઈ આવ્યું નહીં. મધુસૂદનની આશંકા એને રાતભર સતાવતી રહી. આજે નહીં તો કાલે સવારે ઉષા અને રેખા મળશે અને….. સવારે જાગતાં જ મધુસૂદને જોયું કે રેખા ઉષા સાથે ફોન પર વાત કરી રહી છે.